নিউজডেস্ক, বাংলাদেশনিউজ২৪x৭.কম  কুমিল্লার চৌদ্দগ্রামে গণপিটুনিতে আন্তঃজেলা ডাকাত দলের দুই সদস্য নিহত হয়েছেন। তারা হলেন শাকিল (২৮) ও রবি (৩০)।বুধবার দিবাগত গভীর রাতে উপজেলার কাশিনগর ইউনিয়নের দাতামা গ্রামে এ ঘটনা ঘটে। ঘটনায় চৌদ্দগ্রাম থানায় দুটি মামলা হয়েছে।  নিহত রবি জেলার ব্রাহ্মণপাড়া উপজেলার নাগাইশ গ্রামের এবং শাকিল কুমিল্লা শহরের ধর্মপুর দীঘিরপাড় এলাকার বাসিন্দা বলে জানা গেছে।  পুলিশ ও স্থানীয় লোকজন জানান, সংঘবদ্ধ একটি ডাকাত দল বুধবার দিবাগত গভীর রাতে দাতামা গ্রামের আলী হোসেন, করিম ও মহব্বত আলীর বাড়ি ঘেরাও করে ডাকাতির চেষ্টা চালায়। এ সময় পাহারায় থাকা লোকজন ডাকাতদের ধাওয়া করে শাকিল ও রবিকে আটক করে পিটুনি দেয়। অন্য ডাকাতরা পালিয়ে যাওয়ার পথে ওই গ্রামের মাওলানা রমজান আলীর বাড়ির দুটি ঘরে ডাকাতি করে মালামাল লুটে নেয়।  অন্যদিকে, গণপিটুনিতে মারাত্মক  আহত শাকিল ও রবিকে ভোরে চৌদ্দগ্রাম থানা পুলিশের হাতে সোপর্দ করা হয়। এর পরপরই হাসপাতালে নেওয়ার পথে তাদের মৃত্যু হয়।  এলাকাবাসী জানান, প্রতিবছর ধান কাটা শেষে শুষ্ক মৌসুম এলেই এই অঞ্চলে চুরি-ডাকাতির ঘটনা বেড়ে যায়। সংঘবদ্ধ ডাকাত দল বাড়ির লোকজনকে বেধড়ক মারধর করে নগদ টাকাসহ মালামাল লুটে নেয়। চৌদ্দগ্রাম থানা পুলিশ ঘটনার সত্যতা নিশ্চিত করেছেন।  বাংলাদেশনিউজ২৪x৭.কম/প্রতিনিধি/এমএসএ/এসএ